Virallinen lehti nro C 304 , 06/10/1997 s. 0112



B4-0737, 0743, 0748 ja 0749/97 Päätöslauselma WTO:n banaanialaa koskevasta päätöksestä Euroopan parlamentti, joka - ottaa huomioon aiemmat päätöslauselmansa banaanialan yhteisestä markkinajärjestelystä, A. palauttaa mieleen Maailman kauppajärjestössä Yhdysvaltojen ja neljän Latinalaisen Amerikan valtion tekemän valituksen johdosta muodostetun paneelin johtopäätökset banaanialan yhteisestä markkinajärjestelystä, B. ottaa huomioon, että Euroopan unioni teki valituksen WTO:n päätöksestä 12. kesäkuuta 1997, C. ottaa huomioon, että vetoomuselin vahvisti 5. syyskuuta 1997 lähes kaikki paneelin johtopäätökset ja erityisesti ne, joissa yhteisön tuontilupajärjestelmä ja järjestelmä sääkatastrofeista aiheutuvien tappioiden korvaamiseksi julistetaan WTO:n sääntöjen vastaisiksi, D. katsoo, että yhteisön järjestelmän avaintekijöiden kyseenalaistamisella olisi katastrofaalisia vaikutuksia niiden unionin tuotantoalueiden, joilla - kuten useissa AKT-maissa - silloin tällöin esiintyy tuhoisia myrskyjä, sekä eurooppalaisten tuottajien kannalta, ottaen huomioon heidän sosiaaliset ja ympäristönsuojelua koskevat velvoitteensa, E. ottaa huomioon, että banaanin maailmanmarkkinat ovat suurelta osin kartellien hallussa monikansallisten yritysten toiminnan johdosta, ja että kyseiset yritykset hallitsevat jo kahta kolmasosaa yhteisön markkinoista, F. ottaa huomioon, että WTO:n päätös liittyy sekä yhteiseen maatalouspolitiikkaan että kehitysyhteistyöpolitiikkaan ja että Euroopan unionin valituksen hylkääminen voi olla Lomén sopimuksen tulevaisuuden kannalta kielteinen ennakkotapaus, G. ottaa huomioon, että banaanintuotannolla on suuri merkitys joillekin AKT- maille, sillä se turvaa taloudellisen hyvinvoinnin ja yhteiskunnallisen vakauden, H. muistuttaa, että yhteisön banaanialan järjestelyllä on huomattava taloudellinen ja sosiaalinen merkitys unionin äärialueille samoin kuin AKT- maiden tuottajille, I. katsoo, että Euroopan unionin on noudatettava sitoumuksia, jotka se antoi AKT-maihin liittyen Lomén yleissopimuksen ja erityisesti sen banaanipöytäkirjan mukaisesti, J. ottaa huomioon suosituimmuussiteet, jotka yhdistävät Euroopan unionin maita Afrikan, Karibian ja Tyynenmeren kumppaneihin, K. muistuttaa, että GATT hyväksyi yhteisön järjestelyn poliittisesti Marrakechin sopimuksia tehtäessä vuonna 1994; 1. Pyytää Euroopan unionia ja kaikkia sen jäsenvaltioita hoitamaan vastuunsa ja solidaarisuusvelvoitteensa äärialueitaan ja AKT-maita kohtaan varmistamalla niiden banaanintuottajien oikeutettujen etujen suojeleminen; 2. Painostaa neuvostoa ja komissiota laatimaan asianmukaisen vastauksen, jossa taataan yhteisön banaanintuotannon säilyminen ja AKT-maista tulevien banaanien etuoikeutetun kaupan säilyttäminen; 3. Pyytää unionia korostamaan ja vakuuttamaan WTO:n elimissä, että yhteisön banaanialan järjestely ja siihen liittyvät kaupalliset etuuskohtelut ovat todellisia kehityksen välineitä äärialueilla ja monissa AKT-maissa, minkä vuoksi ne on säilytettävä; 4. Kehottaa komissiota pitämään yllä vapaata kilpailua yhteisön markkinoilla puolustamalla markkinaosuutta, joka vielä on yhteisön tuottajien ja sellaisten AKT-maiden hallussa, jotka perinteisesti tuovat banaanejaan yhteisön markkinoille; 5. Kehottaa neuvostoa ja komissiota ehdottamaan Maailman kauppajärjestön mekanismien ja sen riitojenratkaisumenettelyjen tarkistamista, jotta voidaan paremmin ottaa huomioon sosiaaliset, terveydelliset, kulttuuriset ja ympäristöön liittyvät kysymykset; 6. Kehottaa puhemiestään välittämään tämän päätöslauselman komissiolle, neuvostolle, AKT-EU-ministerineuvostolle ja Maailman kauppajärjestön pääjohtajalle.